b'\n_START_ARTICLE_\nIvana I. Neapeljska\n_START_SECTION_\nNastop Karla Dra\xc5\xa1kega\n_START_PARAGRAPH_\nPo smrti zadnjega strica Filipa II. Tarantskega je postal Ivanin bratranec Karel Dra\xc5\xa1ki prvi mo\xc5\xa1ki dedi\xc4\x8d neapeljskega prestola. V mladosti ga je Ivana vzgajala v Neaplju za svojega naslednika, a so ga desetletnega preselili na mad\xc5\xbearski dvor, kjer mu je kasneje Ludvik I. Veliki poveril regentstvo nad Hrva\xc5\xa1ko in Dalmacijo. Sedaj ga je Ivana \xc5\xbeelela obiti in je iskala zavezni\xc5\xa1tvo na francoskem dvoru. Posvojila je Ludvika I. An\xc5\xbeujskega, brata francoskega kralja Karla V. Modrega in ga dolo\xc4\x8dila za svojega naslednika. Karel Dra\xc5\xa1ki se je na povabilo pape\xc5\xbea odzval tako, da je 1381 pri\xc5\xa1el z mad\xc5\xbearsko vojsko nad Neapelj, premagal vojskovodjo Otta, zaprl Ivano in se oklical za neapeljskega kralja Karla III. Kasneje je dal Ivano zadaviti.'